Diari Oficial de la Generalitat Valenciana


Sumari del DOGV 4871, del 27-10-2004 (2004/10837)

ACORD de 22 d'octubre de 2004, del Consell de la Generalitat, pel qual s'aprova definitivament l'ordenació urbanística relativa a l'atribució d'ús i aprofitament sol·licitat per la mercantil Reciclados y Servicios del Mediterráneo, SL, consistent en una actuació integral per a la instal·lació d'un centre de tractament de residus en sòl no urbanitzable del municipi de Villena.
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4871

Data del DOGV
:   27-10-2004

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2004/10630


Data del document
:   22-10-2004

Organisme emissor
:   Conselleria de Territori i Habitatge

Tipus de document
:   Acord

Descriptors 

:   * Villena
    * pla d'urbanisme
    * terreny industrial

ACORD de 22 d'octubre de 2004, del Consell de la Generalitat, pel qual s'aprova definitivament l'ordenació urbanística relativa a l'atribució d'ús i aprofitament sol·licitat per la mercantil Reciclados y Servicios del Mediterráneo, SL, consistent en una actuació integral per a la instal·lació d'un centre de tractament de residus en sòl no urbanitzable del municipi de Villena. [2004/F10858]
  
El Consell de la Generalitat, en la reunió del dia 22 d'octubre de 2004, va adoptar l'acord següent:
  
Vist l'expedient promogut per la mercantil Reciclados y Servicios del Mediterráneo, SL, sol·licitant la declaració d'interés comunitari pel procediment extraordinari de l'article 20 de la Llei 4/1992, de 5 de juny, de la Generalitat, sobre Sòl No Urbanitzable, per a la instal·lació d'un centre de tractament de residus en la partida Los Cabecicos, en sòl no urbanitzable del municipi de Villena, i de conformitat amb els següents
  
Antecedents de fet
  
Primer
  
Amb data 26 de novembre de 1998, José Antonio Bernabeu Richart, en representació de la mercantil Reciclados y Servicios del Mediterráneo, SL, va presentar al Servei Territorial d'Alacant, de la Direcció General d'Urbanisme i Ordenació del Territori, instància i documentació complementària sol·licitant la declaració d'interés comunitari pel procediment extraordinari de l'article 20 de la Llei 4/1992, de 5 de juny, de la Generalitat, sobre Sòl No Urbanitzable, per a la instal·lació d'un centre de tractament de residus a la partida Los Cabecicos del terme municipal de Villena.
  
Segon
  
La documentació aportada està integrada per memòria informativa i justificativa de l'ordenació, plànols d'informació urbanística i d'ordenació, estudi economicofinancer, pla d'etapes i estudi d'impacte ambiental. En aquesta queden definides les característiques de l'ordenació proposada, i es preveuen totes les obres de connexió amb les xarxes generals d'infraestructures i serveis públics necessaris per al funcionament de l'activitat.
  
Tercer
  
De l'anàlisi de la documentació aportada es desprén que la instal·lació pretesa es localitza en sòl no urbanitzable comú, en la seua majoria, i d'equipaments, en una xicoteta porció, segons el planejament general d'aplicació, tenint per objecte la construcció d'un centre de tractament de residus industrials i la clausura i segellament de les actuals instal·lacions de tractament de residus sòlids urbans.
  
Havent sigut afectats els terrenys de l'actuació pel futur traçat de la línia de l'AVE i després de l'evacuació dels oportuns informes sectorials, una vegada sostreta de l'actuació la superfície afectada per aquest traçat, l'actuació comprén un total de 57,99 hectàrees.
  
Quart
  
Mitjançant Resolució de data 27 d'octubre del 2000, del conseller d'Obres Públiques, Urbanisme i Transports, va ser admesa a tràmit la sol·licitud formulada i el seu sotmetiment a informació pública per termini de 20 dies, simultàniament amb la convocatòria per a la presentació d'iniciatives alternatives a la desencadenant del procediment. Amb aquest fi, es van publicar sengles anuncis en el Diari Oficial de la Generalitat Valenciana número 3888, de data 29 de novembre del 2000, i diari La Verdad de data 24 de novembre del 2000, anuncis en què, així mateix, es va sotmetre a exposició pública l'estudi d'impacte ambiental. Igualment, van ser remesos avisos al domicili de les persones que apareixen com a titulars cadastrals de drets afectats per l'actuació.
  
Durant el citat termini no consta la presentació d'al·legacions ni d'alternatives en competència.
  
Cinqué
  
Consta en l'expedient compromís d'assumpció pel promotor del règim de deures, cessions i obligacions propis del sòl urbanitzable el compliment del qual ha quedat materialitzat de conformitat amb els termes que s'han concretat en el conveni subscrit entre la promotora i l'ajuntament.
  
En aquest sentit consta, en l'expedient el conveni urbanístic subscrit entre l'Ajuntament de Villena i la societat promotora en data 6 de juny del 2000, pel qual accepten els compromisos següents:
  
1. La mercantil Reciclados y Servicios del Mediterráneo, SL, fa lliurament a l'Ajuntament de Villena de les següents finques de la seua propietat:
  
a) Porció de terreny segregada de la finca registral núm. 42.985 amb una superfície de 34.512 metres quadrats. Per raó de la llicència municipal de segregació de terreny qualificat urbanísticament com a sòl no urbanitzable d'equipaments i serveis, de data 26 de gener de 2000.
  
b) Finca registral núm. 12.335 amb una superfície en escriptura pública de 28.968 metres quadrats i amb la qualificació de sòl rústic.
  
c) Finca registral núm. 14.002 amb una superfície en escriptura pública de 5.136 metres quadrats i amb una qualificació de sòl rústic.
  
Les tres finques anteriorment descrites tenen una superfície total de 75.436 metres quadrats. Aquesta cessió es va fer efectiva mitjançant escriptura pública de data 22 de maig del 2000.
  
2. La mercantil es compromet a dotar al municipi dels terrenys necessaris per a la construcció d'un ecoparc, situat dins de l'àmbit de l'actuació.
  
3. L'Ajuntament de Villena cobrarà la quantitat de cent pessetes (0,60 euros) per tona de residu sòlid industrial assimilable a urbà, depositat en les instal·lacions, pagadores per anualitats vençudes, quedant exceptuats del citat pagament els residus inerts assimilables a runes.
  
4. L'empresa es compromet, dins de les disposicions legals vigents, a emprar ciutadans de Villena amb preferència als d'altres poblacions.
  
Així mateix, les parts convenen que amb les obligacions assumides en els punts 1 a 4 queden complides, a tots els efectes, les derivades de l'article 20 de la Llei 4/1992.
  
Sisé
  
Durant la tramitació de l'expedient s'han emés els següents informes sectorials:
  
- Oficina del Pla de Carreteres, de la llavors Conselleria d'Obres Públiques, Urbanisme i Transports, de data 4 de gener del 2000, en sentit favorable sempre que es prevegen els terrenys necessaris per a la correcta execució de l'accés des de la carretera CV-809 i l'execució de la intersecció, com també que l'esmentat projecte de construcció d'accés siga aprovat pel Servei Territorial de Carreteres d'Alacant, de la Conselleria d'Obres Públiques, Urbanisme i Transports.
  
- Direcció General de Transports, de la Conselleria d'Obres Públiques, Urbanisme i Transports, de data 27 de juliol del 2000, emés en sentit favorable «atés que manté una reserva de 200 metres d'ample lliure d'instal·lacions, i adequada per a l'hipotètic pas del traçat ferroviari citat» (La Encina-Alacant, t. m. de Villena). Amb posterioritat, el traçat de l'AVE ha sigut modificat.
  
En conseqüència, amb data de 20 d'octubre del 2003, la Direcció General de Transports va emetre nou informe, posant de manifest que l'actuació es troba parcialment afectada per l'actual recorregut de l'AVE, per la qual cosa té caràcter desfavorable «en tant no es reordene de forma que s'evite qualsevol afecció al traçat ferroviari ja aprovat per aquest ministeri».
  
- Unitat de Foment de data 18 de setembre del 2000, en el que es va concloure que les solucions proposades en l'estudi informatiu del projecte de la línia d'alta velocitat Madrid'Castella-la Manxa'Comunitat Valenciana'Regió de Múrcia, accés Alacant/Elx, no afecten la planta de tractament de residus.
  
- Servei de Gestió de Residus, de la Conselleria de Medi Ambient, de data 20 de setembre del 2002 en el qual, atesa la diferent tipologia de residus que s'han de tractar, s'establia que haurien de tenir-se en compte distintes consideracions segons es tracte dels residus inerts, l'àrea de tractament de residus industrials o l'abocador de RSI i rebuigs de RSU. Consideracions que es van plasmar en la resolució per la qual s'admetia a tràmit la actuació de referència.
  
En el mateix informe es manifesta que, tenint en compte que la tramitació per a l'autorització del centre de tractament de residus de Los Cabecicos es va iniciar després de l'aprovació del Pla Integral de Residus, s'haurà d'ajustar al planejament zonal i al que preveu la Llei 10/1998, de 21 d'abril, de Residus, la qual cosa es determinarà en la resolució d'autorització que expressament expedisca la Conselleria de Medi Ambient en el seu moment.
  
- Servei Territorial d'Indústria i Energia, de la Conselleria d'Indústria, Comerç i Turisme, que va emetre informe favorable de la sol·licitud.
  
- Direcció General de Planificació i Gestió del Medi, de la Conselleria de Medi Ambient, de 28 de novembre del 2002, va dictar la corresponent declaració d'impacte ambiental en sentit favorable, sempre que l'activitat s'exercisca amb l'estricte compliment de totes les mesures proposades en la documentació tramitada i amb les modificacions introduïdes per les condicions que la mateixa declaració exigeix i que es donen per reproduïdes a l'efecte d'aquest acord.
  
Seté
  
La Comissió Informativa de la Comissió Territorial d'Urbanisme d'Alacant, en sessió de 23 d'octubre del 2003, va acordar informar favorablement la sol·licitud de declaració d'interés comunitari, si bé va supeditar la remissió a l'òrgan competent per a la seua resolució al fet que el promotor remetera el text refós adaptat a les determinacions imposades pel traçat de l'AVE i que el Ministeri de Foment confirmara la no-afecció a aquest traçat.
  
Amb data 18 de novembre del 2003, l'entitat promotora va remetre la documentació sol·licitada, i el 14 d'abril del 2004 la Direcció General de Ferrocarrils del Ministeri de Foment va informar favorablement la ubicació del centre de tractament de residus atés que «en la documentació rebuda s'ha representat la traça de la línia, incloent com a reserva ferroviària una franja de 50 m a cada costat de l'eix de l'aquesta línia».
  
Fonaments de dret
  
Primer
  
La sol·licitud formulada ha de resoldre's a l'empara del que disposa la Llei 4/1992, de 5 de juny, de la Generalitat, sobre Sòl No Urbanitzable, i s'ha de substanciar pel procediment de declaració d'interés comunitari a què es refereix l'article 8.2 de la llei en relació amb l'article 20 d'aquesta.
  
En efecte, de conformitat amb l'últim dels preceptes legals, les edificacions i les instal·lacions destinades a activitats industrials, terciàries o de serveis que, entre altres, requerisquen l'ocupació d'una superfície major de 4 hectàrees, o exigisquen més de 8.000 metres quadrats construïts, només podran realitzar-se com a actuacions integrals després del compliment previ de les condicions exigides per l'apartat 1 del citat article.
  
A la vista de la superfície exigida per l'actuació, i la impossibilitat d'ubicar la instal·lació proposada en els sòls urbans o urbanitzable dels municipis de la zona, no hi ha dubte que la via procedimental adequada per a la resolució de l'expedient resulta ser el procediment extraordinari previst en l'article citat una vegada constatat que es compleixen les condicions fixades en l'apartat 1 de tal precepte, tota vegada que:
  
a) Les característiques de l'actuació requereixen disposar d'una superfície de grans dimensions, i són igualment importants les necessitats constructives de la indústria, i no és possible la seua localització dins dels sòl urbà o urbanitzable existent en el municipi.
  
b) L'actuació resol els serveis que demanda el seu establiment sense que es produïsca una sobrecàrrega de demanda de les infraestructures existents, i és de destacar, a aquest efecte, els informes favorables emesos per les diferents Administracions sectorials que han intervingut en el procediment.
  
c) La mercantil promotora de l'actuació assumeix el compliment de les obligacions, deures i cessions pròpies de l'adjudicatari d'un programa d'actuació, no inferiors a les legalment exigibles en sòl urbanitzable si bé es materialitzaren en els termes que es deriven de la proposta que consta en l'expedient.
  
Segon
  
La tramitació de l'expedient ha sigut formalment correcta i s'han complit les exigències processals establides en l'article 20.2 de la Llei 4/1992, de 5 de juny, de la Generalitat, sobre Sòl No Urbanitzable.
  
Tercer
  
L'objecte del projecte consisteix en el desmantellament de les instal·lacions de tractament de residus sòlids urbans i la clausura, segellat i restauració de l'actual abocador. Es planteja la construcció d'un centre de tractament de residus inerts industrials que d'acord a les directrius del PIR permetrà la recuperació dels recursos continguts en els residus.
  
L'actuació constarà de les àrees següents:
  
- Àrea de tractament de residus industrials no tipificats com a tòxics i perillosos.
  
- Àrea d'abocament residus industrials.
  
- Àrea d'abocament residus inerts d'obra.
  
- Àrea de segellament, clausura i restauració de l'actual vas d'abocament de residus.
  
- Àrea de reforestació.
  
- Àrea de reserva.
  
- Àrea d'instal·lacions existents.
  
Les superfícies ocupades per cadascuna de les àrees descrites i la seua corresponent edificabilitat, conforme a la refosa de la memòria informativa i justificativa de l'actuació, aportada el 18 de novembre del 2003, són les següents:
  
Àrees Superfície Edificabilitat
  
 (ha) (m²/m²)
  
Instal·lacions de tractament 3,22 0,34
  
Abocament residus industrials 25,02 0,009
  
Abocaments residus d'obra 5,24 0,036
  
Segellament, clausura i restauració 9,88 0,00906
  
Reforestació 10,54 0,00498
  
Reserva 2,27 €
  
Instal·lacions actuals 1,82 0,25
  
Afecció traçat AVE 1,95 €
  
Total 59,94 0,0285
  
Quart
  
A l'hora de definir l'adequació de l'actuació a l'ordenació territorial i urbanística, cal tenir en compte que l'actuació disposa de l'informe municipal favorable, havent subscrit conveni urbanístic amb l'entitat promotora a fi d'assumir el règim de deures, obligacions i cessions pròpies de l'adjudicatari d'una actuació integral. Igualment, disposa de declaració favorable d'impacte ambiental, de 28 de novembre del 2002, emesa per la llavors Direcció General de Planificació i Gestió del Medi, de la Conselleria de Medi Ambient. En aquest sentit, l'actuació haurà de donar adequat compliment als condicionants establits per la declaració d'impacte ambiental; en particular, allò concernent als treballs de construcció del vas d'abocament, i s'ha de sol·licitar informe a la Direcció General de Qualitat Ambiental, de la Conselleria de Territori i Habitatge, respecte als punts 2 i 3 de la citada declaració, amb caràcter previ a l'atorgament de la preceptiva llicència d'activitat.
  
Finalment, constatar que la possible afecció de l'actuació respecte a la línia del traçat de l'AVE Madrid-Alacant ha sigut adequadament resolta en desplaçar les cel·les d'abocament, incloent com a reserva ferroviària una franja de 50 metres a cada costat de l'eix d'aquesta línia. Solució aquesta que ha sigut informada favorablement per la Direcció General de Ferrocarrils, de la Secretària d'Estat d'Infraestructures, amb data 14 d'abril del 2004.
  
Cinqué
  
El Consell de la Generalitat és competent per a l'aprovació de l'ordenació i definició de l'aprofitament urbanístic de la present actuació integral, per raó del que preceptua l'apartat 2 de l'article 20 de la Llei 4/1992, de 5 de juny, de la Generalitat, sobre Sòl No Urbanitzable, i l'article 5.h) del Reglament dels Òrgans Urbanístics de la Generalitat, aprovat pel Decret 201/2003, de 3 d'octubre, del Consell de la Generalitat.
  
D'acord amb els preceptes legals citats i la resta de general i pertinent aplicació, conforme a l'acord de la Comissió Informativa de la Comissió Territorial d'Urbanisme d'Alacant, i a proposta del conseller de Territori i Habitatge, el Consell de la Generalitat
  
ACORDA
  
I. Aprovar definitivament l'ordenació urbanística relativa a l'atribució d'ús i aprofitament sol·licitat per la mercantil Reciclados y Servicios del Mediterráneo, SL, d'una actuació integral consistent en la instal·lació d'un centre de tractament de residus a la partida Los Cabecicos, sòl no urbanitzable del municipi de Villena, en els termes que es deriven de la documentació tècnica assumida per la mercantil promotora, que afecta una superfície de 57,99 hectàrees, com a declaració d'interés comunitari que s'ha de desenvolupar en els termes de l'article 20 de la Llei 4/1992, de 5 de juny, de la Generalitat, sobre Sòl No Urbanitzable.
  
La dita ordenació i declaració d'interés comunitari, com també l'adjudicació a què es fa referència en el següent apartat II, se subjectaran a les condicions especials establides en el present acord.
  
II. Adjudicar aquesta actuació integral en favor de la mercantil Reciclados y Servicios del Mediterráneo, SL, a qui se li atorga la legitimació necessària, a l'efecte de l'article 20 de la Llei 4/1992, de 5 de juny, de la Generalitat, sobre Sòl No Urbanitzable, per a promoure la instal·lació de la referida instal·lació.
  
III. Condicionar i vincular aquesta adjudicació i legitimació a què el promotor designat complisca i satisfaça, en la seua totalitat, totes les obligacions i càrregues de naturalesa urbanística, com també els compromisos que ha assumit al llarg de la tramitació d'aquest procediment en favor de l'Ajuntament de Villena, com també amb el conveni urbanístic subscrit en data 6 de juny del 2000. L'incompliment o la no-satisfacció d'aquestes obligacions determinarà la caducitat d'aquesta adjudicació i, si és procedent, de la mateixa declaració d'interés comunitari que té per objecte.
  
IV. El promotor haurà de garantir, davant de l'Ajuntament de Villena, la correcta i puntual execució de la implantació en què consisteix aquesta actuació integral per import del menys un 7% del cost total dels serveis i obres d'urbanització previstos. Aquesta garantia financera i personal de promoció haurà de prestar-se mitjançant aval, fiança o depòsit de valors, abans d'inici de les obres.
  
V. Tot canvi que es produïsca en la titularitat de la promoció de l'actuació integral necessitarà l'autorització prèvia del Consell de la Generalitat.
  
VI. L'acord d'adjudicació expressat en el precedent apartat II, sense perjudici del que disposa l'apartat III, caducarà si en el termini d'un any, comptador des de la publicació en el Diari Oficial de la Generalitat Valenciana, la interessada no ha sol·licitat, en condicions d'obtenir, la preceptiva llicència municipal d'obres. Així mateix, el termini màxim per a l'execució de l'actuació integral serà el que assenyale la llicència municipal, amb un màxim de dos anys prorrogables per resolució del conseller de Territori i Habitatge. L'eventual declaració de caducitat de l'adjudicació l'emetrà, arribat el cas, el conseller de Territori i Habitatge, a qui el present acord confereix les facultats necessàries amb aqueix fi, previ expedient instruït amb l'audiència de l'interessat i de l'Ajuntament de Villena. Aquesta declaració, de produir-se, determinaria la suspensió temporal de la declaració d'interés comunitari d'aquesta actuació integral, fins que el Consell de la Generalitat resolga una nova adjudicació d'aquesta o la seua suspensió definitiva.
  
A més de la citada llicència municipal d'obres, l'adjudicatari haurà d'obtenir els permisos, llicències i autoritzacions que siguen necessàries per al lícit exercici de l'activitat.
  
VII. El desenvolupament de l'actuació integral s'haurà d'adaptar al projecte presentat pel promotor-adjudicatari, amb la documentació complementària aportada durant la tramitació de l'expedient, respectant les condicions fixades per les distintes administracions que han participat en el procediment i, en especial, en la declaració d'impacte ambiental de 28 de novembre del 2002.
  
Contra el present acord, que posa fi a la via administrativa, es podrà interposar recurs potestatiu de reposició davant del Consell de la Generalitat en el termini d'un mes, comptador des de l'endemà a la notificació d'aquest, d'acord amb el que establixen els articles 116.1 i 117.1 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, en la redacció donada per la Llei 4/1999, de 13 de gener, o bé, recurs contenciós administratiu davant la Sala Contenciosa Administrativa del Tribunal Superior de Justícia de la Comunitat Valenciana en el termini de dos mesos, comptadors des de l'endemà de la notificació d'aquest, de conformitat amb el que disposen els articles 10 i 46.1 de la Llei 29/1998, de 13 de juliol, Reguladora de la Jurisdicció Contenciosa Administrativa. Tot això, sense perjudici que es puga exercitar qualsevol altre recurs que estime oportú.
  
València, 22 d'octubre de 2004
  
El vicepresident i secretari del Consell de la Generalitat,